CELEX: 32020R0595
Language: mt
Date: 2020-04-30 00:00:00
Title: Regolament ta’ Implimentazzjoni tal-Kummissjoni (UE) 2020/595 tat-30 ta’ April 2020 li jagħti għajnuna għall-ħżin privat tal-laħam tan-nagħaġ u tal-laħam tal-mogħoż u li jiffissa bil-quddiem l-ammont tal-għajnuna

4.5.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 140/21
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2020/595
         tat-30 ta’ April 2020
         li jagħti għajnuna għall-ħżin privat tal-laħam tan-nagħaġ u tal-laħam tal-mogħoż u li jiffissa bil-quddiem l-ammont tal-għajnuna
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b’mod partikolari l-Artikolu 18(2) u l-Artikolu 223(3)(c) tiegħu,
         Wara li kkunsidrat ir-Regolament tal-Kunsill (UE) Nru 1370/2013 tas-16 ta’ Diċembru 2013 li jiddetermina miżuri dwar l-iffissar ta’ ċerti għajnuniet u rifużjonijiet relatati mal-organizzazzjoni komuni tas-swieq tal-prodotti agrikoli (2), u b’mod partikolari l-Artikolu 4(2)(b) tiegħu,
         Wara li kkunsidrat ir-Regolament (UE) Nru 1306/2013 tal-Parlament Ewropew u tal-Kunsill tas-17 ta’ Diċembru 2013 dwar il-finanzjament, il-ġestjoni u l-monitoraġġ tal-politika agrikola komuni u li jħassar ir-Regolamenti tal-Kunsill (KEE) Nru 352/78, (KE) Nru 165/94, (KE) Nru 2799/98, (KE) Nru 814/2000, (KE) Nru 1290/2005 u (KE) Nru 485/2008 (3), u b’mod partikolari l-Artikolu 62(2)(b) tiegħu,
         Billi:
         
                     (1)
                  
                  
                     Minħabba r-restrizzjonijiet estensivi fuq il-moviment introdotti fl-Istati Membri biex tiġi indirizzata l-pandemija attwali tal-COVID-19, il-bejgħ ta’ ċerti kategoriji ta’ prodotti tan-nagħaġ u tal-mogħoż, bħall-karkassi tal-ħrief u tal-mogħoż li jkollhom inqas minn tnax-il xahar, lill-industrija tal-ospitalità u tal-catering, ġie affettwat ħafna.
                  
               
                     (2)
                  
                  
                     B’riżultat ta’ dan, kien hemm tnaqqis qawwi fid-domanda għal ċerti prodotti tan-nagħaġ u tal-mogħoż. Għaldaqstant, is-settur tan-nagħaġ u tal-mogħoż qed iħabbat wiċċu ma’ disturb fis-suq minħabba l-iżbilanċ bejn il-provvista u d-domanda. Dan għandu impatt negattiv sinifikanti fuq il-marġni fis-settur u jhedded il-vijabbiltà finanzjarja tal-bdiewa tal-Unjoni. Jekk ma jittiħdux miżuri kontra dan id-disturb fis-suq, il-prezzijiet tal-prodotti tan-nagħaġ u tal-mogħoż fl-Unjoni mistennija jonqsu u x’aktarx ikomplu jonqsu.
                  
               
                     (3)
                  
                  
                     L-iżbilanċ attwali bejn il-provvista u d-domanda fis-swieq tal-laħam tan-nagħaġ u tal-laħam tal-mogħoż jista’ jittaffa billi jinħażnu l-karkassi tal-annimali ovini u kaprini li jkollhom inqas minn tnax-il xahar li kienu jkunu maħsubin fil-biċċa l-kbira tagħhom għall-industrija tal-ospitalità u tal-catering.
                  
               
                     (4)
                  
                  
                     Ir-restrizzjonijiet estensivi fuq il-moviment introdotti fl-Istati Membri biex tiġi indirizzata l-pandemija attwali tal-COVID-19 affettwaw ukoll id-disponibbiltà tal-ħaddiema fil-biċċeriji u fl-impjanti tal-ipproċessar tal-ikel u naqqsu l-kapaċitajiet tat-trasport u tal-loġistika.
                  
               
                     (5)
                  
                  
                     Sabiex jittaffew id-diffikultajiet attwali u b’mod partikolari biex jitnaqqas l-iżbilanċ bejn il-provvista u d-domanda, li min-naħa tiegħu jwassal għal tnaqqis fil-prezzijiet tal-prodotti kollha tal-laħam tan-nagħaġ u tal-laħam tal-mogħoż, u sabiex jittaffew dawk il-kundizzjonijiet diffiċli tas-suq, huwa xieraq li tingħata għajnuna għall-ħżin privat tal-laħam frisk jew imkessaħ tal-annimali ovini u kaprini li jkollhom inqas minn tnax-il xahar.
                  
               
                     (6)
                  
                  
                     Ir-Regolament Delegat tal-Kummissjoni (UE) 2016/1238 (4) u r-Regolament ta’ Implimentazzjoni tal-Kummissjoni (UE) 2016/1240 (5) jistabbilixxu r-regoli għall-implimentazzjoni tal-għajnuna għall-ħżin privat. Ħlief fejn huwa previst mod ieħor f’dan ir-Regolament, id-dispożizzjonijiet tar-Regolament Delegat (UE) 2016/1238 u tar-Regolament ta’ Implimentazzjoni (UE) 2016/1240 jenħtieġ li japplikaw għall-għajnuna għall-ħżin privat tal-laħam frisk u mkessaħ tal-annimali ovini u kaprini li jkollhom inqas minn tnax-il xahar.
                  
               
                     (7)
                  
                  
                     L-ammont tal-għajnuna jenħtieġ li jiġi ffissat bil-quddiem sabiex ikun hemm sistema operazzjonali rapida u flessibbli. F’konformità mal-Artikolu 4 tar-Regolament (UE) Nru 1370/2013, l-għajnuna għall-ħżin privat iffissata bil-quddiem jenħtieġ li tkun ibbażata fuq l-ispejjeż tal-ħżin u elementi rilevanti oħra tas-suq. Huwa xieraq li tiġi ffissata għajnuna għall-perjodu kollu tal-ħżin ibbażata fuq l-ispejjeż għat-tqegħid fil-post tal-ħżin u għat-tneħħija minnu, fuq l-ispejjeż tal-ħżin fil-kesħa għal kull jum u fuq il-kumpens parzjali għat-telf ta’ valur fil-laħam tan-nagħaġ u tal-mogħoż minn dak frisk jew imkessaħ għal dak iffriżat.
                  
               
                     (8)
                  
                  
                     Sabiex l-għajnuna għall-ħżin privat tkun effettiva u jkollha impatt reali fuq is-suq, l-għajnuna jenħtieġ li tingħata biss għall-prodotti li jkun għadhom ma nħażnux. F’dak il-kuntest, huwa xieraq li jiġi ffissat il-perjodu tal-ħżin.
                  
               
                     (9)
                  
                  
                     Għal raġunijiet ta’ effiċjenza u ta’ simplifikazzjoni amministrattivi, jenħtieġ li tiġi ffissata l-kwantità minima ta’ prodotti li kull applikazzjoni trid tkopri.
                  
               
                     (10)
                  
                  
                     Sabiex tiġi ggarantita s-serjetà tal-applikazzjoni u sabiex jiġi żgurat li l-miżura jkollha l-effett mixtieq fuq is-suq, jenħtieġ li tiġi ffissata garanzija.
                  
               
                     (11)
                  
                  
                     Il-miżuri introdotti biex tiġi indirizzata l-pandemija tal-COVID-19 jistgħu jaffettwaw il-konformità mar-rekwiżiti għall-kontrolli fuq il-post marbutin mal-għajnuna għall-ħżin privat skont l-Artikolu 60 tar-Regolament ta’ Implimentazzjoni (UE) 2016/1240. Huwa xieraq li l-Istati Membri li jintlaqtu minn dawk il-miżuri jingħataw il-flessibbiltà billi jittawlilhom il-perjodu biex jagħmlu l-kontrolli tad-dħul fil-post tal-ħżin jew billi jitħallew jissostitwixxu dawn il-kontrolli bl-użu ta’ provi rilevanti oħrajn, u billi ma jkunux obbligati jwettqu l-kontrolli għall-għarrieda. Għaldaqstant, huwa xieraq li tiddaħħal deroga minn ċerti dispożizzjonijiet tar-Regolament ta’ Implimentazzjoni (UE) 2016/1240 għall-finijiet ta’ dan ir-Regolament.
                  
               
                     (12)
                  
                  
                     L-Artikolu 42(1)(b) tar-Regolament ta’ Implimentazzjoni (UE) 2016/1240 jipprevedi li l-Istati Membri jenħtieġ li darba fil-ġimgħa jinnotifikaw lill-Kummissjoni bl-applikazzjonijiet ammissibbli. Sabiex jiġu żgurati t-trasparenza, il-monitoraġġ u l-amministrazzjoni x-xierqa tal-ammonti disponibbli għall-għajnuna, huma meħtieġa notifiki aktar frekwenti għall-ġestjoni effettiva tal-iskema.
                  
               
                     (13)
                  
                  
                     Sabiex dan ir-Regolament ikollu impatt immedjat fuq is-suq u jikkontribwixxi biex il-prezzijiet jistabbilizzaw ruħhom, jenħtieġ li dan jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
                  
               
                     (14)
                  
                  
                     Il-miżuri previsti f’dan ir-Regolament huma skont l-opinjoni tal-Kumitat għall-Organizzazzjoni Komuni tas-Swieq Agrikoli,
                  
               ADOTTAT DAN IR-REGOLAMENT:
         
            Artikolu 1
            Suġġett u kamp ta’ applikazzjoni
            
               1.   Dan ir-Regolament jipprevedi l-għajnuna għall-ħżin privat tal-laħam frisk jew imkessaħ tal-annimali ovini u kaprini li jkollhom inqas minn tnax-il xahar kif imsemmi fil-punt (i) tal-ewwel subparagrafu tal-Artikolu 17 tar-Regolament (UE) Nru 1308/2013, minn hawn ’il quddiem imsejħa “l-għajnuna”.
            
            
               2.   Għandhom japplikaw ir-Regolament Delegat (UE) 2016/1238 u r-Regolament ta’ Implimentazzjoni (UE) 2016/1240, ħlief fejn huwa previst mod ieħor f’dan ir-Regolament.
            
         
         
            Artikolu 2
            Prodotti eliġibbli
            
               1.   Il-lista tal-prodotti li huma eliġibbli għall-għajnuna hija stabbilita fl-Anness.
            
            
               2.   Sabiex jikkwalifika għall-għajnuna, il-laħam għandu jkun ta’ kwalità kummerċjabbli ġusta u tajba u għandu joriġina mill-Unjoni. Il-prodott għandu jissodisfa r-rekwiżiti stabbiliti fit-Taqsima III tal-Anness VI tar-Regolament Delegat (UE) 2016/1238.
            
            
               3.   L-għajnuna għandha tingħata biss għall-kwantitajiet tal-laħam frisk jew imkessaħ li jkun għadhom ma nħażnux.
            
         
         
            Artikolu 3
            Tressiq tal-applikazzjonijiet u ammissibbiltà tagħhom
            
               1.   L-applikazzjonijiet għall-għajnuna jistgħu jitressqu mis-7 ta’ Mejju 2020 ’il quddiem.
            
            
               2.   Kull applikazzjoni għandha tirreferi għall-prodotti elenkati fl-Anness, filwaqt li tindika l-kodiċi NM rilevanti.
            
            
               3.   Il-kwantità eliġibbli minima għal kull applikazzjoni għandha tkun ta’ ħames tunnellati.
            
         
         
            Artikolu 4
            Ammont tal-għajnuna u perjodu tal-ħżin
            
               1.   L-ammonti rilevanti tal-għajnuna għal kull perjodu tal-ħżin huma stabbiliti fl-Anness.
            
            
               2.   Il-ħżin kuntrattwali għandu jintemm fil-jum ta’ qabel dak tat-tneħħija mill-post tal-ħżin.
            
            
               3.   L-għajnuna tista’ tingħata biss għal perjodu tal-ħżin ta’ 90, 120 jew 150 jum.
            
         
         
            Artikolu 5
            Garanzija
            Meta titressaq applikazzjoni għall-għajnuna għall-prodotti eliġibbli għall-għajnuna, l-ammont tal-garanzija meħtieġa f’konformità mal-Artikolu 4(b) tar-Regolament Delegat (UE) 2016/1238 għandu jkun ta’ EUR 100 għal kull tunnellata.
         
         
            Artikolu 6
            Kontrolli
            
               1.   B’deroga mill-Artikolu 60(1) u (2) tar-Regolament ta’ Implimentazzjoni (UE) 2016/1240, meta minħabba l-miżuri introdotti biex tiġi indirizzata l-pandemija tal-COVID-19, minn hawn ’il quddiem imsejħin “il-miżuri”, l-aġenzija tal-pagamenti ma tkunx tista’ twettaq il-kontrolli msemmija fl-Artikolu 60(1) u (2) ta’ dak ir-Regolament fiż-żmien dovut, l-Istat Membru kkonċernat jista’:
               
                           (a)
                        
                        
                           jestendi l-perjodu msemmi fl-ewwel subparagrafu tal-Artikolu 60(1) biex iwettaq dawk il-kontrolli b’perjodu massimu ta’ 30 jum wara li jintemmu l-miżuri; jew
                        
                     
                           (b)
                        
                        
                           jissostitwixxi dawk il-kontrolli fil-perjodu li matulu jkunu japplikaw il-miżuri bl-użu ta’ evidenza rilevanti, inklużi ritratti mmarkati bil-post ġeografiku jew evidenza oħra f’format elettroniku.
                        
                     
            
               2.   B’deroga mill-ewwel subparagrafu tal-Artikolu 60(3) tar-Regolament ta’ Implimentazzjoni (UE) 2016/1240, meta minħabba l-miżuri l-aġenzija tal-pagamenti ma tkunx tista’ twettaq il-kontrolli fuq il-post għall-għarrieda, hija ma għandhiex tkun obbligata twettaq il-kontrolli għall-għarrieda fil-perjodu li matulu jkunu fis-seħħ il-miżuri.
            
         
         
            Artikolu 7
            Notifiki tal-kwantitajiet li saret applikazzjoni għalihom
            B’deroga mill-Artikolu 42(1)(b) tar-Regolament ta’ Implimentazzjoni (UE) 2016/1240, l-Istati Membri għandhom jinnotifikaw lill-Kummissjoni bil-kwantitajiet tal-prodotti li għalihom tkun saret applikazzjoni ammissibbli u bl-informazzjoni relatata magħhom, kif ġej:
            
                        (a)
                     
                     
                        kull nhar ta’ Tnejn sa mhux aktar tard minn 12.00 (ħin ta’ Brussell), il-kwantitajiet tal-prodotti li għalihom ikunu tressqu applikazzjonijiet ammissibbli nhar ta’ Ħamis u nhar ta’ Ġimgħa tal-ġimgħa preċedenti;
                     
                  
                        (b)
                     
                     
                        kull nhar ta’ Ħamis sa mhux aktar tard minn 12.00 (ħin ta’ Brussell), il-kwantitajiet tal-prodotti li għalihom ikunu tressqu applikazzjonijiet ammissibbli nhar ta’ Tnejn, nhar ta’ Tlieta u nhar ta’ Erbgħa tal-istess ġimgħa.
                     
                  
         
            Artikolu 8
            Dħul fis-seħħ
            Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-30 ta’ April 2020.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 347, 20.12.2013, p. 671.
         
            (2)  ĠU L 346, 20.12.2013, p. 12.
         
            (3)  ĠU L 347, 20.12.2013, p. 549.
         
            (4)  Ir-Regolament Delegat tal-Kummissjoni (UE) 2016/1238 tat-18 ta’ Mejju 2016 li jissupplimenta r-Regolament (UE) Nru 1308/2013 tal-Parlament Ewropew u tal-Kunsill fir-rigward tal-intervent pubbliku u l-għajnuna għall-ħżin privat (ĠU L 206, 30.7.2016, p. 15).
         
            (5)  Ir-Regolament ta’ Implimentazzjoni tal-Kummissjoni (UE) 2016/1240 tat-18 ta’ Mejju 2016 li jistabbilixxi regoli għall-applikazzjoni tar-Regolament (UE) Nru 1308/2013 tal-Parlament Ewropew u tal-Kunsill fir-rigward ta’ intervent pubbliku u ta’ għajnuna għall-ħżin privat (ĠU L 206, 30.7.2016, p. 71).
      
      
         
            ANNESS
            Lista ta’ prodotti eliġibbli għall-għajnuna msemmija fl-Artikolu 2(1) u l-ammonti rilevanti tal-għajnuna għal kull perjodu tal-ħżin kif imsemmi fl-Artikolu 4(1)
            
                        Kodiċi tan-nomenklatura doganali (kodiċi NM) tal-prodotti
                     
                     
                        Deskrizzjoni
                     
                     
                        Ammont tal-għajnuna għal kull perjodu tal-ħżin
                        (f’EUR/għal kull tunnellata)
                     
                  
                        90 jum
                     
                     
                        120 jum
                     
                     
                        150 jum
                     
                  
                        1
                     
                     
                        2
                     
                     
                        3
                     
                     
                        4
                     
                     
                        5
                     
                  
                        ex 0204 10 00 
                     
                     
                        Karkassi u nofs karkassi tal-ħaruf, friski jew imkessħin, li jkollhom inqas minn tnax-il xahar
                     
                     
                        866
                     
                     
                        890
                     
                     
                        915
                     
                  
                        ex 0204 50 11 
                     
                     
                        Karkassi u nofs karkassi tal-mogħoż, friski jew imkessħin, li jkollhom inqas minn tnax-il xahar